Materiál na rokovanie pre Mestské zastupiteľstvo v Žiline

Koncepcia rozvoja IS MsÚ Žilina

Materiál obsahuje:
1.	Návrh na uznesenie
2.	Dôvodová správa
3.	Materiál – Koncepcia rozvoja IS MsÚ Žilina – formou CD

Predkladá:

Ing. Viliam Mikuláš
prednosta mestského úradu

Vypracoval:

JUDr. Elena Krausová
Vedúca odboru organizačného a vnútornej správy

V Žiline, 02.10.2008

UZNESENIE MESTSKÉHO ZASTUPITEĽSTVA V ŽILINE

Uznesenie č.__/2008

Mestské zastupiteľstvo v Žiline

I.	schvaľuje

1.	Koncepciu rozvoja IS MsÚ Žilina

Dôvodová správa
Koncepcia rozvoja informačných systémov pre Mestský úrad v Žiline sa predkladá Mestskému zastupiteľstvu v Žiline  ako iniciatívny materiál úradu. Potreba vypracovania koncepcie rozvoja informačných systémov /ďalej len KRIS/ vyplynula so zákonnej povinnosti uloženej obciam a mestám zákonom NR SR č. 275/2006 Z.z.  o informačných systémoch verejnej správy a o zmene a doplnení niektorých zákonov.  Zákon v § 3 ods.1 určuje okruh povinných osôb, ktoré majú povinnosť v stanovenej lehote vypracovať koncepcie rozvoja informačných systémov a predložiť ich Ministerstvu financií Slovenskej republiky  na schválenie. V prípade obcí sa táto povinnosť vzťahuje iba ak majú viac ako 1000 obyvateľov alebo ak žiadajú finančné prostriedky z verejných zdrojov; pri ich tvorbe vzájomne spolupracujú. Zákon  ďalej stanovuje, že informačné systémy, ktoré sú v prevádzke do nadobudnutia účinnosti tohto zákona, musia sa najneskôr do dvoch rokov od nadobudnutia jeho účinnosti uviesť do súladu s týmto zákonom t.j. do 1.1.2009.
Vzhľadom k tomu, že Mesto Žilina podľa vyššie uvedených ustanovení zákona spadá do okruhu povinných osôb, bolo potrebné  v roku 2008 rozhodnúť o spôsobe vypracovania KRIS.
Po vykonanom verejnom obstarávaní formou prieskumu trhu bola uzatvorená Zmluva o dielo na vypracovanie KRIS s Fakultou riadenia a informatiky Žilinskej univerzity v Žiline. Príprava koncepcie prebiehala v spolupráci so zamestnancami úradu, ktorý definovali existujúci stav hardvérového a softvérového prostredia ako aj očakávané potreby z hľadiska nimi vybavovanej agendy.  Z úrovne vedenia mestského úradu boli dizajnované širšie zámery mesta v rozvoji informatizácie najmä smerom k občanom.
Na základe zisteného stavu v informatizácii úradu a budúceho zo strany štátu očakávaného rozvoja informatizácie verejnej správy vypracoval dodávateľ predloženú koncepciu, ktorá sa predkladá na schválenie Mestskému zastupiteľstvu v Žiline.
Koncepcia rozvoja informačných systémov pre Mestský úrad v Žiline bude jedným z východísk pre tvorbu rozpočtu mesta pre roky 2009 a nasledujúce ako aj základným dokumentom oprávňujúcim mesto uchádzať sa o verejné rozpočtové zdroje na podporu rozvoja informatizácie miestnej samosprávy ako aj zdroje z európskych fondov určených na dosiahnutie tohto cieľa.
Koncepcia rozvoja informačných systémov pre Mestský úrad v Žiline bola predložená na rokovanie Mestskej rady v Žiline, ktorá odporučila Mestskému zastupiteľstvu v Žiline predloženú koncepciu schváliť.